Nick Zimmermann (DF), 2025-04-23:
Tak for det.
Prøv at forestille jer det her: Det er december, det er koldt, det er vindstille, mørket er faldet på, og folk sidder derhjemme og fryser, ikke fordi de har glemt at tænde radiatoren, men fordi der ganske enkelt er blevet for dyrt.
Elprisen har passeret 11 kr. pr. kilowatt-time, julen bliver mørk ikke kun udenfor, men også under træet.
Danmark har nogle af verdens allerhøjeste elafgifter, og med det nuværende energimiks har vi også nogle af de mest ustabile elpriser i hele Europa.
Når vinden svigter og solen går ned, kollapser vores energisystem ganske enkelt.
Danskerne betaler prisen, både på bankkontoen, men så sandelig også i livskvalitet.
Derfor bliv er jeg nødt til at spørge, hvad det i virkeligheden er, regeringen er så bange for.
Man kan jo fristes til at spørge: Er I bange for stabil energi?
Er I bange for lave priser?
Er I bange for at slippe fri af Putin og diktaturstater?
Det er jo netop det, som atomkraft tilbyder: en stabil, forudsigelige sikker og grøn energikilde, som allerede i dag forsyner millioner af europæere, mens rigtig mange danskere står og kigger misundeligt på.
Andre lande bygger i øvrigt også derudaf.
Finland har lige åbnet et nyt atomkraftværk.
Sverige udvide deres eksisterende.
Polen vil skabe nye generation af atomreaktorer, og det samme gør sig gældende i både Frankrig, Tjekkiet, Holland osv.
Listen er lang.
I kender den sikkert, ligesom jeg selv gør.
Så hvad er det i virkeligheden, vi står og gør her i Danmark?
Her klapper vi i hænderne, når vinden blæser, vi råber hurra, når solen skinner, og vi lukker så øjnene, når det hele bliver mørkt.
Det duer altså ikke, for det rimer faktisk på hykleri.
For når vinden står stille og mørket falder på, importerer vi jo strøm.
Det gælder både dyr sort strøm, men det gælder jo også strøm fra atomkraft fra andre lande.
Der skal Danmark altså kunne stå på egne ben.
Vi skal selv være selvforsynende med strøm og med elvarme.
Det handler om frihed og uafhængighed og om, at vi skal kunne klare os selv i en verden, hvor energi jo desværre er blevet det nye våben.
Så vi må også bare kunne tale helt åbent og ærligt om det: Atomkraft er ikke længere en usikker teknologi fra 1980'erne; det er fremtidens teknologi.
Fjerdegenerationsreaktorer er sikre og effektive, og de kan stå tæt på, hvor strømmen skal bruges.
De kan fungere som basal forsyning til hele områder.
Det er ren strøm, når det er bedst.
Når vi taler grøn omstilling, burde atomkraft altså være det første ord, ikke det sidste.
Men her i Danmark er det jo som bekendt forbudt, og det er der, problemet starter.
Det, jeg godt vil prøve at spørge om, er, hvad I har tænkt jer at sige til de danskere, der ikke kan følge med i elpriserne.
Hvad vil I sige til de virksomheder, der pakker sammen og flytter til udlandet?
Hvad vil I sige til de unge familier, der skal vælge mellem varme og mad?
Skal de bare vente på, at vinden venner?
Der vil jeg bare sige, at i Dansk Folkeparti siger vi, at nu stopper festen.
Det er altså tid til at tage det her ansvar på os.
Vi vil fjerne forbuddet; vi vil udpege områder, hvor fjerdegenerationsværker kan placeres; og så skal vi kan tage kontakt til vores naboer ikke mindst i Tyskland og sige det ligeud: Hvis I ikke vil bruge jeres atomkraftværker, så vil vi i hvert fald.
Brockdorfværket er et oplagt eksempel.
Det står klar, og det kan levere strøm på meget kort tid.
Det er grøn, stabil, sikker energi, og vi burde være de første til at tage imod det.
I siger, det er for farligt.
Men det har alligevel været sådan, at i de sidste 20 år har I haft mulighed for at bygge alternativer, og hvad har vi fået?
Der kan vi bare konstatere, at vi har fået et energisystem, der går ned, så snart det bliver overskyet.
Så hvad med at få det samme en gang for alle: Atomkraft er ikke flere; atomkraft er svaret.
Vi har i årtier haft politikere jeg på Christiansborg, der har glemt, hvem vi arbejder for, men svaret er altså danskerne.
Og danskerne er sådan set mest interesseret i at få varme i radiatoren, lys i stuen og ro i økonomien.
I Dansk Folkeparti står vi 100 pct. fast.
Vi siger det gerne meget højt: Vi ønsker atomkraft så hurtigt som overhovedet muligt.
Med mig har jeg også en vedtagelsestekst fremsat af Dansk Folkeparti, Liberal Alliance og Det Konservative Folkeparti, der lyder sådan her: Forslag til vedtagelse »Folketinget konstaterer en høj og stigende opbakning til kernekraft i Danmark.
Folketinget konstaterer desuden, at Danmarks energiforsyning allerede i dag baserer sig delvis på import af strøm produceret ved kernekraft.
Folketinget ønsker at sikre fremdrift i den grønne omstilling og fastholde et højt ambitionsniveau.
Kernekraft i det danske energimiks vil øge vores forsyningssikkerhed og gøre os mere uafhængige af Rusland og andre stater, som vil os det ondt.
Folketinget indskærper over for regeringen, at en stabil fremtidig energiforsyning kræver et energimiks, der favner bredere end blot vind- og solenergi.
Kernekraft er et grønnere, mere attraktivt supplement end den kul, gas og biomasse, som i dag bruges, når solen ikke skinner og vinden ikke blæser.
Folketinget opfordrer regeringen til at føre teknologineutral energipolitik, så fremtidens energimiks afgøres af fornuft – ikke frygt.«
Tak for ordet.